Lesarinnlegg til 1. mai 2024

## Solidaritet med befolkninga på Gaza

Våren er i kjømda. Her i Noreg forbind vi våren med lysare tider, grøne tre og varmare vêr. Men rundt i verda er realitetane dessverre annleis. For to år sidan feira vi 1. mai med invasjonen av Ukraina som dystert bakteppe. Ikkje berre går Putins brutale angrep der framleis føre seg, men sidan oktober har vi også vore vitne til Israel si forferdelege krigføring mot befolkninga på Gaza.

Dødstala på Gaza er så massive at dei er vanskeleg å ta innover seg. 70 % av dei døde er kvinner og born. Røde Kors sine tal viser at det døyr eit barn kvart tiande minutt, kvar einaste dag. På Gazastripa, eitt av dei mest folketette områda i verda, er det ingen stader å gøyme seg for det israelske bomberegnet.

Israel har i samsvar med folkeretten rett til å forsvare seg, men Israel sin okkupasjon og blokade av Gaza har allereie vart i mange, mange år. Den humanitære situasjonen på Gaza var prekær allereie før oktober 2023. No er den katastrofal. Sjukehus blir bomba og omleira, og medisinske operasjonar blir gjennomført utan smertelindring. Folk døyr av svolt og dehydrering.

Kollektiv straff er ikkje forsvar. Det er på tide at Israel sin brutalitet får konsekvensar, og at Noreg tek sitt ansvar for å stoppe den brutale krigføringa. SV meiner det er heilt uakseptabelt at norske våpen, våpendelar og forsvarsmateriell blir selt til Israel.

Vi meiner det er på tide at Noreg tek initiativ til ein internasjonal våpenboikott mot Israel, og at vi sørgjer for at våre felles verdiar i oljefondet ikkje hamnar i lomma på selskap som produserer varene sine på okkupert jord.

Det er nok no. På arbeidarane sin dag står vi saman med palestinarane i deira kamp for fridom og rettferd.

## På tide med rettferdig fordeling!

Arbeidarrørsla sin kamp for meir makt og rikdom til dei mange, er lang og full av sigrar. Men dessverre har dei økonomiske forskjellane auka massivt dei siste tiåra.

Sidan 2010 har dei 10 prosent rikaste vorte veldig mykje rikare. Formuane til dei på toppen har vakse enormt, samtidig som fleire og fleire har problem med å få endane til å møtast.

Ein lengre periode der matprisane har skote i vêret, straumen har vore dyrare og renta har auka, har ført til at mange av oss må snu krona fleire gonger for å få kvardagen til å gå rundt. Stadig fleire får betalingsutfordringar, må kutte i fritidsaktivitetar for barna og får helseutfordringar på grunn av dårleg økonomi.

Menneske i denne situasjonen høyrer alt for ofte at dei må velje billigare på butikken, krangle med banken om renta og ta på seg meir klede om oppvarminga blir for dyr.

For dei på toppen er det annleis. Dei har råd til å prioritere. Mange av dei har også vist det siste året at dei ikkje er villige til å bidra til fellesskapet, men vel heller å ta seg med seg pengane sine til utlandet.

I Noreg jobbar vi meir produktivt enn nokon gong, men fleire år på rad har dei som er i arbeid vorte sitjande igjen med reallønsnedgong. Det står kanskje nokre fleire kroner på kontoen, men pengane skal strekke til meir enn før.

Samtidig blir det henta ut rekordhøge overskot frå norske bedrifter. Framfor kvart lønsoppgjer høyrer vi at det må visast moderasjon. Men det blir snakka lite om skyhøge leiarløner og at utbyttefesten er ein stor inflasjonsdrivar.

Vi kan ikkje akseptere at dei rikaste stadig sit igjen med endå meir av kaka, samtidig som over 100.000 born veks opp i fattigdom, i eit av dei rikaste landa i verda. Derfor er det viktig at vi held fram med å auke barnetrygda for alle, og innføre målretta tillegg for familiar med einslege forsørgjarar og familiar med fleire born.

SV meiner også at det er på tide med eit meir rettferdig skattesystem. Det skal ikkje vere slik at dei med låge og vanlege inntekter betalar ein større del av inntekta si enn dei med aller mest. Vi må sørgje for at dei rikaste bidreg meir til fellesskapet vårt gjennom ei langt betre omfordeling av skattane enn i dag.

For å gjere noko med dei aukande forskjellane er det heilt nødvendig at vi legg til rette for eit godt og trygt arbeidsliv. Analyseselskapet Oslo Economics oppgir at 20 % av alle arbeidstakarar jobbar deltid, og at dersom dei som i dag jobbar ufrivillig deltid fekk ei heiltidsstilling vilje det svart til omtrent 30.000 årsverk.

Vi treng eit arbeidsliv som tek betre vare på dei som er i arbeid. Dersom fleire skal ut i jobb, og samtidig stå lenger i jobb, måt det leggast til rette for god arbeidshelse og setjast strengare krav til arbeidsgjevarar. Då må vi ha eit regelverk som tek arbeidstakarane på alvor. Og vi må styrke retten til heiltid, slik at folk slepp å ta ekstravakter for å få økonomien til å gå rundt.

Vi vil ha eit arbeidsliv som ikkje berre sikrar ei løn å leve av, men også verdigheit og tryggleik for alle!